একটি দেশ গণতান্ত্রিক হলেও সেখানে অনেক রাজনৈতিক অস্থিতিশীলতা থাকতে পারে। যেমন, ভারতে অনেক রাজনৈতিক অস্থিতিশীলতা ও রাজনৈতিক পশ্চাতপদতা থাকার পরও দেশটি একটি বুর্জোয়া গণতান্ত্রিক দেশ। কিন্তু বাংলাদেশের সুশীল সমাজের একটি অন্যতম বৈশিষ্ট, তারা গণতন্ত্র আর রাজনৈতিক স্থিতিশীলতাকে সমার্থক মনে করেন। এবং সে জন্যে তারা সবসময় হরতাল, মিছিল ইত্যাদির বিরুদ্ধে মারমুখো ভূমিকা দেখিয়ে থাকেন। বাংলাদেশের দোদুল্যমান মধ্যবিত্ত শ্রেণী সুশীল সমাজের সস্তা কথাবার্তায় খুব আশান্বিত হয়ে উঠেছিল এবং অরাজনৈতিক প্রক্রিয়ার মধ্যে দিয়ে গণতন্ত্র ও জনমুখী রাজনৈতিক দল প্রতিষ্ঠার স্বপ্ন দেখতে শুরু করেছিল। এ প্রসঙ্গে আহমদ ছফার পুরনো কথাটিই আবার বলতে হয়, ‘বুদ্ধিজীবীরা যা বলতেন, তা শুনলে দেশ স্বাধীন হতো না, আর এখন যা বলছেন, তা শুনলে দেশ গড়া যাবে না।’